טינגמיאטורניס

טינגמיאטורניס (שם מדעי: Tingmiatornis) הוא סוג של עוף ימי בן הקבוצה הקדומה אורניתורה, אשר חי באזור הארקטי של נונאווט שבקנדה במשך הקרטיקון העליון שלפני 92 מיליון שנה בגיל הטורון. מאובני סוג זה התגלו במשקעים בעומק 3 מטרים, והם תוארו ב-2016 ומשמעות השם הוא: "Tingmiat" - "בעל כנף" בשפות האינוקטיטוט והסיומת "ornis" לעוף. בסוג נכלל מין אחד - Tingmiatornis arctica, שמשמעות שמו היא: "ארקטית".

לא ידוע הרבה על עוף זה, אך העצמות המעטות נמצאו ובייחוד עצם הזרוע הארוכה שהכילה מפרקים כדוריים. העוף בעל מבנה עצמות מעובות שהזכיר מבנה עצמות של עוף מים כמו צוללן. העוף הגיע לגובה 30–60 סנטימטרים, ובמראהו דמה לעוף הקדום איכתיאורניס שהיה בעל שיניים. עם זאת המבנה שלו היה כבד בהרבה מהאיכתיאורניס ודמה יותר לעופות ים מודרניים כמו צוללן או קורמורן מודרני. לא ברור אם היה יכול לעוף.

לצידו של הטינגמיאטורניס התגלו מינים שונים של זוחלים ימיים כמו אלאסמוזאוריים צעירים, זוחלים מהסדרה הקדומה כוריסטודרה, צבים קדומים, דגי גרם שונים ועוד. באותו זמן האזור הארקטי היה חמים בהרבה, עד 14 צלזיוס בממוצע. טמפרטורה זו התאימה ביותר לקינון והטלת ביצים, אף שלא נמצאו ממצאים של קינים בשטח. העוף היה מסורבל על היבשה ושלה דגים ממי החופים או ממים מליחים.

קישורים חיצוניים

עופות קמאים
עופות שחיו בקרטיקון עליון
עופות שחיו בקרטיקון עליון באמריקה הצפונית
קנדה: מאובנים
מאובני טקסונים שתוארו ב-2016